กองทุนยังขายอีกไหม
มีกระแสข่าวช่วงปลายสัปดาห์ว่า “การปรับโพสิชั่น” ในตลาดหุ้นของกองทุน น่าจะผ่านไปแล้วหรือขายสะเด็ดน้ำแล้วนั่นแหละ
มีกระแสข่าวช่วงปลายสัปดาห์ว่า “การปรับโพสิชั่น” ในตลาดหุ้นของกองทุน น่าจะผ่านไปแล้วหรือขายสะเด็ดน้ำแล้วนั่นแหละ
1 พ.ย. 2564

มีกระแสข่าวช่วงปลายสัปดาห์ว่า “การปรับโพสิชั่น” ในตลาดหุ้นของกองทุน น่าจะผ่านไปแล้ว
หรือขายสะเด็ดน้ำแล้วนั่นแหละ
กองทุนดึงเงินสดกลับมาถืออยู่ในมือตามเป้าหมาย คือ 3-3.5 หมื่นล้านบาท
วันศุกร์ที่ผ่านมา จะเห็นการกลับมาซื้อของกองทุน 535 ล้านบาท
เห็นตัวเลขแบบนี้ เริ่มเบาใจ
วันจันทร์ (วานนี้) เปิดมา กองทุนน่าจะเข้าไล่เก็บหุ้นที่ตัวเองขายออกมากลับเข้าพอร์ต
ปรากฏว่า พอเปิดตลาดขึ้นมา ดัชนีพุ่งขึ้นไปทันที บวกสูงสุด 9.30 จุด ดัชนีขึ้นมาที่ระดับ 1,632.73 จุด
ผ่านไปเพียง 10-15 นาที
เริ่มเห็นแรงขาย ไม้ใหญ่ ๆ ออกมา
ดัชนี SET เริ่มลดช่วงบวกลง กระทั่งเวลา 11.00 น. ดัชนี SET ลงมาอยู่ในแดนลบ พร้อมกับมีแรงเทขายหุ้นขนาดใหญ่ออกมาต่อเนื่อง
บวกกับหุ้นขนาดใหญ่ที่ต่างชาตินิยมชมชอบ เข้ามาเก็บก่อนหน้านี้ เช่น KBANK ADVANC ราคาเริ่มลงมาอยู่ในแดนลบ
ทำให้คาดการณ์ได้เลยว่า วันนี้ทั้งพี่กอง หรือกองทุน และนักลงทุนต่างประเทศ
น่าจะกระหน่ำขายหุ้นไทยออกมา
แล้วก็เป็นเช่นนั้นจริง ๆ
เพราะวานนี้นักลงทุนสถาบันขายออกมากว่า 635 ล้านบาท หรือมากกว่าซื้อสุทธิเมื่อวันศุกร์ที่ 29 ต.ค.ที่ผ่านมา
นักลงทุนต่างประเทศ ขายสุทธิอีก 3,568 ล้านบาท
และเป็นการขายต่อเนื่องจากวันศุกร์ที่ขายออกมากว่า 3,003 ล้านบาท (แต่ช่วง 30 วันทำการย้อนหลัง ต่างชาติยังซื้อสุทธิ กว่า 1.55 หมื่นล้านบาท)
รายย่อยที่เข้าไปรับหุ้นในช่วงเช้า ตอนดัชนีขึ้นเหนือ 1,630 จุด
น่าจะติดดอยกันอยู่พอสมควร
แม้ว่านักวิเคราะห์ประเมินว่า น่าจะเริ่มเห็นแรงซื้อกลับของนักลงทุนสถาบัน
และนักลงทุนต่างประเทศจะยังคงเข้าซื้อหุ้นไทยต่อเนื่อง (สลับขายทำกำไรออกมาบ้าง)
แต่ในระยะสั้น มีปัจจัยกดดันอยู่ และต้องรอความชัดเจน
เริ่มจาก สัปดาห์นี้ คือการติดตาม ผลการประชุมเฟดทั้งเรื่องการปรับลด QE และทิศทางดอกเบี้ยนโยบายของธนาคารกลางสหรัฐ
จะว่าไปแล้ว 2 ประเด็นนี้ นักลงทุนต่างรับทราบไปกันแล้วว่า QE น่าจะเริ่มปรับลดในช่วงปลายปีนี้เลย
ส่วนดอกเบี้ยอาจจะขึ้นอย่างเร็วสุดคือปลายปี 2565
แต่ถึงอย่างไรก็ต้องติดตามความชัดเจนกันไปเรื่อย ๆ เพราะเกรงว่า สิ่งที่คาดการณ์กันไว้ กับผลการประชุมเฟดที่ออกมา จะพลิกไปจากการวิเคราะห์
ส่วนปัจจัยในประเทศ
บรรดาหุ้นเปิดเมืองต่างวิ่งรับข่าวกันไปหมดแล้ว
วานนี้เลยเห็นแรงขายทำกำไรต้อนรับเปิดเมืองเป็นทางการ
ประกอบกับ ประเด็นที่ต้องติดตามต่อไปคือ ผลการเปิดประเทศที่เริ่มตั้งแต่ 1 พ.ย.จะมีจำนวนนักท่องเที่ยวเข้ามามากหรือน้อยแค่ไหน
และอีกประเด็นคือ การประชุมกลุ่มโอเปกพลัส
ประเด็นเรื่องเฟดกับกลุ่มโอเปก
ราว ๆ ปลายสัปดาห์นี้น่าจะทราบความชัดเจน
ต่อจากนั้น คงจะเห็นแรงซื้อ (หรือขาย) จากกองทุน และนักลงทุนต่างประเทศ ว่าจะออกมาแบบไหน
ส่วนปัจจัยภายใน คงต้องรอดูเป็นรายเดือนไป นับจากนี้
ย้อนกลับมาคำถามที่ว่า แล้วกองทุนจะยังขายอีกไหม
ข้อมูลตรงนี้เท่าที่เช็กดู เห็นว่า หากเป็นการขายเพื่อปรับโพสิชั่น น่าจะผ่านพ้นไปแล้ว
แต่จะมีมาจากประเด็นอื่น ๆ อีกหรือเปล่านั้น
ตรงนี้ไม่ทราบจริง ๆ
การขายเมื่อวานนี้ หรือน่าจะวันนี้ด้วย
อาจจะเป็นการขายเพื่อปรับลดความเสี่ยงในช่วงสั้น ๆ (มั้ง) 